મોસમના બદલાતા મિજાજને ભારતે વધુ ગંભીરતાથી લેવાની જરૃર છે. કેમ કે ભારતનું અર્થતંત્ર આજે પણ વરસાદ પર આધારિત છે. જીડીપીમાં ભલે કૃષિ ક્ષેત્રનો હિસ્સો ઓછો હોય તો પણ કૃષિ ક્ષેત્ર મોટા પ્રમાણમાં રોજગારી પૂરી પાડે છે, એ મુદ્દાને પણ લક્ષમાં લેવો જોઈએ. મે માસના પહેલા દસ દિવસમાં જ આંધી-તોફાનની ઘટનાઓએ જાનમાલને જે નુકસાન કર્યું એ કદાચ નજીવું હશે, પણ હવામાનશાસ્ત્રીઓને દહેશત એવી છે કે આને કારણે હવે વરસાદના અનુમાન ખોટાં પડવાની સંભાવના છે. અગાઉ હવામાન ખાતાએ દેશમાં સારા ચોમાસાની આગાહી કરતા ૯પ ટકા વરસાદ પડશે એવું કહ્યું હતું. હવે જો આ અનુમાન સાચું ન પડે અને વરસાદમાં વધઘટ થાય તો તેની અસર ભારતના અર્થતંત્ર પર પડ્યા વિના રહે નહીં. એ અર્થમાં તાજેતરનાં આંધી-તોફાન કદાચ વધુ નુકસાનકારક પુરવાર થઈ શકે છે.